《分赋得采香径送沈归愚太史暂假归里》
清代·邹升恒

吴宫花草今何处，岩畔犹馀采香路。当年越女颜如花，莲舟荡漾双桨斜。

后宫罗绮照野水，鸳鸯作队随溪沙。六千君子一朝起，台上佳人委流水。

相逐鸱夷泛五湖，羞见荷花守红死。千年遗迹想依稀，过客唯应吊落晖。

诗人家傍采香径，不采秾香采紫芝。老入承明亲禁掖，暂辞扣砌还山泽。

洗砚池边访旧踪，樵翁溪友还相识。自怜软土滞年年，何时同泛香溪船？

作者简介：字泰和，江南无锡人。康熙戊戍进士，官至侍讲学士。著有《借柳轩诗》。